[pic] | EUROOPA ÜHENDUSTE KOMISJON |

Brüssel 3.10.2008

KOM(2008) 527 lõplik

Ettepanek:

NÕUKOGU OTSUS,

mis käsitleb Vahemere rannikualade integreeritud majandamise protokolli (Vahemere merekeskkonna ja rannikuala kaitse konventsioon) allakirjutamist Euroopa Ühenduse poolt

(komisjoni esitatud)

SELETUSKIRI

1. Vahemere merekeskkonna ja rannikuala kaitse konventsioon, mida tuntakse ka kui Barcelona konventsiooni, sõlmiti algselt 1976. aastal Barcelonas ja seda muudeti 10. juunil 1995. Konventsioon jõustus 9. juulil 2004. Konventsiooniosalised on nii Euroopa Ühendus kui ka kõik Vahemere rannikul asuvad ELi liikmesriigid. Muudetud konventsiooni artikli 4 lõikes 3 kohustatakse konventsiooniosalisi edendama rannikualade integreeritud haldamist, pidades silmas ökoloogilist ja maastikualast huvi pakkuvate piirkondade kaitset ning loodusvarade ratsionaalset kasutamist.

2. ELis on rannikualade integreeritud haldamist käsitlev peamine dokument Euroopa Parlamendi ja nõukogu soovitus rannikualade integreeritud haldamise kohta Euroopas (2002/413/EÜ, EÜT L 148, 6.6.2002). Soovituse V peatükis toonitatakse sama piirkondliku mere äärsete riikidega tehtava koostöö tähtsust, et paremini koordineerida ja lahendada piiriüleseid probleeme. Ühendus soodustab integreeritud haldamist laiemal tasandil, kaasa arvatud keskkonnakaitse valdkonnas. kasutades horisontaalseid vahendeid. Kõnealused meetmed aitavad seega kaasa rannikualade integreeritud haldamisele. Rannikualade integreeritud haldamine on osa ELi integreeritud merenduspoliitikast.

3. Nõukogu 27. novembri 2006. aasta otsuse kohaselt osales komisjon ühenduse nimel ja liikmesriikide esindajatega konsulteerides konventsiooni raames toimunud läbirääkimistel, et valmistada ette Vahemere rannikualade integreeritud majandamise protokoll. Läbirääkimised lõpetati 20. jaanuaril 2008 lõpliku teksti vastuvõtmisega täievoliliste esindajate konverentsil. Kõik Barcelona konventsiooni osalised ELi liikmesriigid peale Küprose on protokollile alla kirjutanud. Protokoll on allakirjutamiseks avatud 20. jaanuarini 2009.

4. Vahemere rannikualadel on keskkonnakoormus endiselt suur ja rannikuressursid vähenevad. Protokolliga nähakse ette raamistik paremini kooskõlastatud ja integreeritud lähenemisviisi soodustamiseks, kaasates nii avaliku kui ka erasektori huvirühmad, sealhulgas kodanikuühiskonna ja ettevõtjad. Selline terviklik lähenemisviis on vajalik nimetatud probleemide tõhusamaks lahendamiseks ja Vahemere rannikualade säästvama arengu tagamiseks.

5. Protokoll hõlmab arvukaid sätteid, mida tuleb subsidiaarsuse ja proportsionaalsuse põhimõtet arvestades rakendada erinevatel haldustasanditel. On asjakohane, et ühendus toetaks rannikualade integreeritud haldamist, pidades muu hulgas silmas enamiku keskkonnaprobleemide piiriülest iseloomu. Liikmesriigid ja nende pädevad asutused vastutavad protokolliga sätestatud üksikasjalike, rannikualasid käsitlevate meetmete väljatöötamise ja rakendamise eest. Kõnealuste meetmete hulka kuulub näiteks ehituskeeluvööndite kehtestamine.

Eespool esitatut arvestades on asjakohane, et ühendus kirjutab alla Vahemere rannikualade integreeritud majandamise protokollile, eeldusel et see hiljem sõlmitakse.

Ettepanek:

NÕUKOGU OTSUS,

mis käsitleb Vahemere rannikualade integreeritud majandamise protokolli (Vahemere merekeskkonna ja rannikuala kaitse konventsioon) allakirjutamist Euroopa Ühenduse poolt

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikli 175 lõiget 1 koostoimes artikli 300 lõike 2 esimese lõigu esimese lausega,

võttes arvesse komisjoni ettepanekut[1]

ning arvestades järgmist:

(1) Vahemere merekeskkonna ja rannikuala kaitse konventsioon sõlmiti Euroopa Ühenduse poolt nõukogu otsustega 77/585/EMÜ ja 1999/802/EÜ[2].

(2) Konventsiooni artikli 4 lõike 3 punktis e kohustatakse konventsiooniosalisi edendama rannikualade integreeritud haldamist, pidades silmas ökoloogilist ja maastikualast huvi pakkuvate piirkondade kaitset ning loodusvarade ratsionaalset kasutamist.

(3) Euroopa Parlamendi ja nõukogu 30. mai 2002. aasta soovituses Euroopa rannikualade integreeritud haldamise strateegia elluviimiseks,[3] eelkõige selle V peatükis, kutsutakse liikmesriike üles olemasolevate konventsioonide kohasele rannikuvööndi terviklikule haldamisele koostöös naaberriikidega, kaasa arvatud sama piirkondliku mere äärsete kolmandate riikidega.

(4) Ühendus soodustab integreeritud haldamist laiemal tasandil, kaasa arvatud keskkonnakaitse valdkonnas, kasutades horisontaalseid vahendeid. Kõnealused meetmed aitavad seega kaasa rannikualade integreeritud haldamisele.

(5) Rannikualade integreeritud haldamine on osa ELi integreeritud merenduspoliitikast, mis kiideti heaks Euroopa Ülemkogu kohtumisel 14. detsembril 2007.

(6) Nõukogu 27. novembri 2006. aasta otsuse kohaselt osales komisjon ühenduse nimel ja konsulteerides liikmesriikide esindajatega konventsiooni raames toimunud läbirääkimistel, et valmistada ette Vahemere rannikualade integreeritud majandamise protokoll.

(7) Kõnealuste läbirääkimiste tulemusel võeti täievoliliste esindajate konverentsil 20. jaanuaril 2008 vastu protokolli tekst ja protokoll on allakirjutamiseks avatud 20. jaanuarini 2009.

(8) Vahemere rannikualadel on keskkonnakoormus endiselt suur ja rannikuressursid vähenevad. Protokolliga nähakse ette raamistik paremini kooskõlastatud ja integreeritud lähenemisviisi soodustamiseks, kaasates nii avaliku kui ka erasektori huvirühmad, sealhulgas kodanikuühiskonna ja ettevõtjad. Selline terviklik lähenemisviis on vajalik nimetatud probleemide tõhusamaks lahendamiseks ja Vahemere rannikualade säästvama arengu tagamiseks.

(9) Protokoll hõlmab arvukaid sätteid, mida tuleb subsidiaarsuse ja proportsionaalsuse põhimõtet arvestades rakendada erinevatel haldustasanditel. On asjakohane, et ühendus toetab rannikualade integreeritud haldamist, pidades muu hulgas silmas enamiku keskkonnaprobleemide piiriülest iseloomu, ning liikmesriigid ja nende pädevad asutused vastutavad protokolliga sätestatud üksikasjalike, rannikualasid käsitlevate meetmete väljatöötamise ja rakendamise eest; kõnealuste meetmete hulka kuulub näiteks ehituskeeluvööndite kehtestamine.

(10) On asjakohane, et ühenduse nimel kirjutatakse alla Vahemere rannikualade integreeritud majandamise protokollile, tingimusel et see sõlmitakse hilisemal kuupäeval,

ON TEINUD JÄRGMISE OTSUSE:

Ainus artikkel

Nõukogu eesistujal on õigus määrata isik või isikud, kes on volitatud ühenduse nimel alla kirjutama Vahemere merekeskkonna ja rannikuala kaitse konventsiooni Vahemere rannikualade integreeritud majandamise protokollile, eeldusel et see hiljem sõlmitakse.

Brüssel,

Nõukogu nimel

eesistuja

[1] ELT C […], […], lk […].

[2] EÜT L 240, 19.9.1977, lk 1; EÜT L 322, 14.12.1999, lk 32.

[3] 2002/413/EÜ, EÜT L 148, 6.6.2002, lk 24.